pythainlp/thaigov-v2-corpus-22032023 huggingface dataset:
วันพุธที่ 17 สิงหาคม 2565
พม. จับมือประธานรัฐสภา เร่งช่วยกลุ่มเปราะบางเดือดร้อนจากน้ำท่วมชุมชนริมชายฝั่งย่านบางปูใหม่ จ.สมุทรปราการ
พม. จับมือประธานรัฐสภา เร่งช่วยกลุ่มเปราะบางเดือดร้อนจากน้ำท่วมชุมชนริมชายฝั่งย่านบางปูใหม่ จ.สมุทรปราการ
เมื่อวันที่ 16 ส.ค. 65เวลา 17.00 น. นายชวน หลีกภัย ประธานรัฐสภา พร้อมด้วยนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ลงพื้นที่จังหวัดสมุทรปราการเพื่อเยี่ยมบ้านให้กำลังใจและช่วยเหลือผู้ประสบภัยน้ำท่วมในพื้นที่ชุมชนวัดศรีจันทร์ประดิษฐ์ ตำบลบางปูใหม่ อำเภอเมืองสมุทรปราการ หลังประตูระบายน้ำของชุมชนขัดข้องไม่สามารถปิดระบายน้ำได้ ทำให้น้ำทะเลที่กำลังหนุนสูงไหลเข้าท่วมบ้านเรือนในชุมชน ทั้งนี้ มีคณะผู้บริหารกระทรวง พม. นายชัยพจน์ จรูญพงศ์ รองผู้ว่าราชการจังหวัดสมุทรปราการ และผู้แทนหน่วยงานที่เกี่ยวข้อง ร่วมลงพื้นที่ช่วยเหลือ
นางพัชรี กล่าวว่า นายชวน หลีกภัย ประธานรัฐสภา พร้อมด้วยหน่วยงานสังกัดกระทรวง พม. และหน่วยงานที่เกี่ยวข้องในพื้นที่ มีความห่วงใยพี่น้องประชาชนในชุมชนวัดศรีจันทร์ประดิษฐ์ โดยเฉพาะกลุ่มเปราะบางทั้งเด็ก ผู้สูงอายุ และคนพิการ รวมทั้งผู้ป่วยติดเตียง ที่ได้รับผลกระทบจากเหตุการณ์น้ำท่วมครั้งนี้ ซึ่งขณะนี้ ระดับน้ำในชุมชนได้กลับเข้าสู่ภาวะปกติแล้ว แต่ยังมีความเสียหายของบ้านเรือนที่ถูกน้ำท่วม โดยวันนี้ ได้ลงพื้นที่ร่วมกัน เพื่อเยี่ยมให้กำลังใจพี่น้องประชาชน และเร่งช่วยเหลือบรรเทาความเดือดร้อน อาทิ มอบถุงยังชีพให้ครัวเรือนกลุ่มเปราะบาง จำนวน 30 ครอบครัว และมอบเงินสงเคราะห์ครอบครัวผู้มีรายได้น้อย จำนวน 10 ครอบครัว อีกทั้งมีการวางแผนสำหรับซ่อมแซมบ้านที่ได้รับความเสียหาย และแนวทางพัฒนาคุณภาพชีวิตกลุ่มเปราะบางในระยะยาว โดยใช้ฐานข้อมูลสำคัญจากระบบการพัฒนาคนแบบชี้เป้า หรือ TPMAP ควบคู่กับสมุดพกครอบครัว ซึ่งกระทรวง พม. จะร่วมดูแลคุณภาพชีวิตให้ครบ 5 มิติ ทั้งมิติรายได้ สุขภาพ การศึกษา ความเป็นอยู่ และการเข้าถึงบริการของรัฐ โดยไม่ทิ้งใครไว้ข้างหลัง เพื่อพัฒนาคุณภาพชีวิตครัวเรือนเปราะบางอย่างยั่งยืน
นางพัชรี กล่าวเพิ่มเติมว่า กระทรวง พม. พร้อมให้ความดูแลประชาชนทุกกลุ่มเป้าหมาย โดยเฉพาะกลุ่มเปราะบาง เนื่องจากอยู่ในภาวะยากลำบาก ต้องอาศัยการพึ่งพิงจากครอบครัว ทั้งนี้ สามารถขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง สำนักงานพัฒนาสังคมและความมั่นคงของมนุษย์จังหวัดทุกจังหวัด และศูนย์ช่วยเหลือสังคมตำบลทุกตำบล รวมทั้งอาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันพุธที่ 22 ธันวาคม 2564
นายกฯ มอบ พม. ลงพื้นที่เยี่ยมครอบครัวพลเมืองดีที่เข้าไปช่วยเหลือเจ้าหน้าที่ตำรวจถูกรุมทำร้ายร่างกาย พร้อมมอบโล่รางวัลผู้เสียสละเพื่อสังคม
นายกฯ มอบ พม. ลงพื้นที่เยี่ยมครอบครัวพลเมืองดีที่เข้าไปช่วยเหลือเจ้าหน้าที่ตำรวจถูกรุมทำร้ายร่างกาย พร้อมมอบโล่รางวัลผู้เสียสละเพื่อสังคม
เมื่อวันที่ 21 ธ.ค. 64เวลา 16.30 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมด้วย นางสาวศิริพร ไชยสุต นายกสมาคมบัณฑิตสตรีทางกฎหมายแห่งประเทศไทย ในพระบรมราชินูปภัมภ์ และคณะผู้บริหารกระทรวง พม. ลงพื้นที่เขตหนองจอก กรุงเทพฯ เพื่อเยี่ยมครอบครัว พลเมืองดีที่เข้าไปช่วยเหลือเจ้าหน้าที่ตำรวจควบคุมฝูงชนซึ่งถูกรุมทำร้ายร่างกาย เมื่อวันที่ 12 ธ.ค. 64 บริเวณถนนเพชรบุรี เขตราชเทวี กรุงเทพฯ พร้อมทั้งมอบโล่รางวัลผู้เสียสละเพื่อสังคม ในการทำความดีเพื่อเป็นแบบอย่างที่ดีของสังคม และให้ความช่วยเหลือครอบครัวตามภารกิจกระทรวง พม.
นายจุติกล่าวว่า จากกรณีโซเชียลมีเดียมีการโพสต์คลิปกลุ่มวัยรุ่นรุมทำร้ายร่างกายตำรวจควบคุมฝูงชนจนได้รับบาดเจ็บ และมีพลเมืองดีเข้าให้ความช่วยเหลือ พาขึ้นรถโดยสารประจำทางสาย 60 ก่อนนำส่ง สน.หัวหมาก ซึ่งพลเมืองดีดังกล่าวคือ นายณรงค์ ซอเฮง และนางสาวนุชนาฏ พลายแก้ว พนักงานขับรถและพนักงานเก็บค่าโดยสารรถประจำทางปรับอากาศ สาย ปอ.60 ทั้งสองคนเป็นสามีภรรยากัน ทั้งนี้ พลเอก ประยุทธ์ จันทร์โอชา นายกรัฐมนตรี ได้ฝากคำชมเชยและชื่นชมว่า คนดี คนกล้า ในสังคมยังมีและจะเป็นตัวอย่างที่ดีให้กับสังคม รวมทั้งได้ฝากคำอวยพรมาว่า ขอให้มีความสุข และยืนยันว่ารัฐบาลนี้ไม่ทิ้งใครไว้ข้างหลัง โดยได้มอบหมายให้ตนเดินทางมาที่บ้านของพลเมืองดีเพื่อมาดูความเป็นอยู่ ตนดีใจที่ได้เดินทางมาที่นี่ด้วยตนเอง และได้มาเห็นสภาพครอบครัวที่ปากกัดตีนถีบแต่ก็สู้ชีวิต ที่สำคัญเขายังห่วงสังคมห่วงความถูกต้อง ตนคิดว่าเป็นสิ่งที่ให้กำลังใจคนได้ทั้งประเทศ ถ้าสังคมมีคนอย่างนี้เยอะๆ และออกมาช่วยกัน ไม่ดูดายไม่นิ่งเฉย ทำให้ประเทศไทยดีขึ้นทุกวัน เราเชื่อว่าประเทศไทยจะยิ่งใหญ่และมีความสุข
นายจุติกล่าวต่อไปว่า สำหรับครอบครัวพลเมืองดีดังกล่าว มีสมาชิก 21 คน ประกอบด้วย ลูกหลานจำนวน 11 คน อายุ 7 เดือน ถึง 15 ปี อาศัยภายในบ้านสภาพเก่าทรุดโทรม ซึ่งกระทรวง พม. จะให้ความช่วยเหลือตามภารกิจของกระทรวง พม. ในด้านต่างๆ โดยได้มอบถุงยังชีพเครื่องอุปโภคบริโภค และเงินสงเคราะห์ครอบครัวเพื่อช่วยเหลือในเบื้องต้น นอกจากนี้ เนื่องจากครอบครัวนี้มีลูกพิการลูกที่ยังเรียนหนังสือ และมีหลานอีกเยอะ เราจะมาดูตามเกณฑ์ โดยกระทรวง พม. มีหน้าที่อยู่แล้วคือพัฒนาทุนมนุษย์ ให้ทุกคนมีโอกาสที่เท่าเทียมกันและครอบครัวมีความเข้มแข็งมีความอบอุ่น ตนไม่อยากทำให้เวอร์เกิน แต่อยากให้กำลังใจคนดี คนดีมีที่ยืน คนดีมีที่พึ่ง และเราก็จะเดินหน้าไปด้วยกันช่วยให้ประเทศไทยดีขึ้นทุกวันให้คนดีมีที่ยืนให้กำลังใจซึ่งกันและกัน
นายณรงค์กล่าวเพิ่มเติมว่า สำหรับเหตุการณ์ดังกล่าว ตนและภรรยารู้สึกภาคภูมิใจและดีใจที่เราได้ช่วยชีวิตคน ได้เห็นคนที่เราช่วยเหลือเขามีความปลอดภัยและร่างกายแข็งแรงดียิ่งทำให้เราดีใจ ทั้งนี้ ขอให้ทุกคนทำความดีเพื่อสังคม และขอขอบคุณพลเอกประยุทธ์ จันทร์โอชา นายกรัฐมนตรี และกระทรวง พม. ที่เห็นถึงการทำความดีในครั้งและให้ความช่วยครอบครัวของตน
วันอาทิตย์ที่ 26 ธันวาคม 2564
โอนต่อเนื่อง! เงินประกันรายได้ชาวนา 4.68 ล้านครัวเรือน รวมโอนแล้ว 10 งวด 83,483 ล้านบาท
.....
ธนาคารเพื่อการเกษตรและสหกรณ์การเกษตร (ธ.ก.ส.) เผยความคืบหน้าการโอนเงินโครงการประกันรายได้เกษตรกรผู้ปลูกข้าว ปี 2564/65 งวดที่ 1 - 10 รวมแล้วกว่า 83,483 ล้านบาท มีเกษตรกรได้รับประโยชน์กว่า 4,683,606 ครัวเรือน
.
เพื่อช่วยเหลือเกษตรกรผู้ปลูกข้าวให้ได้รับผลตอบแทนที่เหมาะสม ป้องกันความเสี่ยงด้านราคา ช่วยแก้ไขปัญหาราคาตกต่ำจากสถานการณ์โลก โดยประกันรายได้ข้าว 5 ชนิด ได้แก่ ข้าวเปลือกหอมมะลิ ข้าวเปลือกหอมมะลินอกเขต ข้าวเปลือกเจ้า ข้าวเปลือกหอมปทุมธานี และข้าวเปลือกเหนียว
.
เกษตรกรสามารถตรวจสอบผลการโอนเงินได้ทางแอปฯ A-Mobile ตลอด 24 ชม. และเบิกถอนเงินสดผ่านตู้ ATM ของ ธ.ก.ส. ทั่วประเทศ
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 12 พฤษภาคม 2565
“ชัยวุฒิ” ต้อนรับคณะทูตออสเตรียฯ แลกเปลี่ยนเทคโนโลยีและนวัตกรรม e-Learning และการพัฒนารัฐบาลอิเล็กทรอนิกส์
“ชัยวุฒิ” ต้อนรับคณะทูตออสเตรียฯ แลกเปลี่ยนเทคโนโลยีและนวัตกรรม e-Learning และการพัฒนารัฐบาลอิเล็กทรอนิกส์
เมื่อวันที่ 11 พฤษภาคม 2565 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ได้ให้การต้อนรับ Mr. Michael Schmeiser นักการทูตเลขานุการเอกและรองเอกอัครราชทูต สถานเอกอัครราชทูตสาธารณรัฐออสเตรียประจำประเทศไทย และ Mr. David Winkler นักพัฒนาโครงการอาวุโสจากบริษัท Bit Media E-Solutions พร้อมด้วยคณะจากสถานเอกอัครราชทูตออสเตรียฝ่ายพาณิชย์และคณะตัวแทนผู้บริหารบริษัทจากประเทศออสเตรีย เนื่องในโอกาสขอเข้าเยี่ยมคารวะและหารือความร่วมมือด้านการสนับสนุนและส่งเสริมการศึกษาในประเทศไทย ณ ห้องประชุม MDES1 ชั้น 9 กระทรวงดิจิทัลเพื่อเศรษฐกิจและสังคม
ในโอกาสนี้ ฝ่ายออสเตรียได้นำเสนอเทคโนโลยีและนวัตกรรมเพื่อสนับสนุนและส่งเสริมการเรียนรู้ในรูปแบบ e-Learning และการพัฒนารัฐบาลอิเล็กทรอนิกส์ ซึ่งนายชัยวุฒิ ธนาคมานุสรณ์ได้แสดงความสนใจการจัดทำระบบเลือกตั้งทางอิเล็กทรอนิกส์ที่จะต่อยอดจากการระบุตัวตนทางดิจิทัล ซึ่งเป็นงานที่เกี่ยวข้องกับการจัดตั้งรัฐบาลอิเล็กทรอนิกส์ และแสดงความสนใจต่อประเด็นการพัฒนาระบบสำหรับฝึกอบรมทักษะสำหรับการคุ้มครองข้อมูลส่วนบุคคล และการรักษาความมั่นคงปลอดภัยไซเบอร์ โดยทั้งสองฝ่ายจะมีการหารือกันเพิ่มเติมในประเด็นที่สนใจร่วมกันต่อไป
***************************
วันจันทร์ที่ 31 มกราคม 2565
กบข. แต่งตั้ง 3 บลจ. เป็นผู้จัดการกองทุนตราสารทุนไทย เน้นบริหารลงทุนหุ้นไทย เพื่อช่วยกระจายความเสี่ยง
กบข. ลงนามแต่งตั้ง 3 บลจ. ประกอบด้วย บลจ.กสิกรไทย บลจ.กรุงศรี และบลจ.วรรณ เป็นผู้จัดการกองทุนตราสารทุนไทย มูลค่าประมาณ 7,500 ล้านบาท เพื่อช่วยกระจายความเสี่ยงการลงทุน อายุสัญญา 3 ปี
ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า กบข. ได้ลงนามในสัญญาแต่งตั้งผู้จัดการกองทุนตราสารทุนไทยจำนวน 3 บลจ. ได้แก่ บลจ.กสิกรไทย บลจ.กรุงศรี และบลจ.วรรณ เพื่อบริหารกองทุนย่อยของ กบข. แบบเฉพาะเจาะจง (Specialized Fund) ประเภทตราสารทุนไทย มีมูลค่ากองทุนที่ต้องบริหารประมาณ 7,500 ล้านบาท
โดยผู้จัดการกองทุนจะมีหน้าที่รับผิดชอบบริหารจัดการกองทุนย่อยและนำทรัพย์สินไปดำเนินการจัดหาผลประโยชน์ ซึ่งมีเป้าหมายในการบริหารให้ชนะตัวเทียบวัด (Benchmark) ซึ่งการว่าจ้างผู้จัดการกองทุนภายนอก จะเป็นการบริหารการลงทุนควบคู่กับการลงทุนภายในของ กบข. เป็นไปตามหลักการกระจายความเสี่ยง เพื่อสร้างผลตอบแทนที่ดีให้กับสมาชิก กบข. ในระยะยาว
ทั้งนี้ เกณฑ์การคัดเลือกผู้จัดการกองทุนฯ ของ กบข. ประกอบด้วย ความมั่นคงและนโยบายการบริหารงานองค์กรของแต่ละ บลจ. ประสบการณ์ในการบริหารจัดการกองทุนของทีมผู้จัดการกองทุน กระบวนการตัดสินใจลงทุน ผลตอบแทนย้อนหลังในอดีต ความเข้าใจและการนำเกณฑ์ESG มาประเมินการคัดเลือกหลักทรัพย์และการลงทุน และความพร้อมในการให้บริการ ซึ่งสัญญาผู้จัดการกองทุนฯ จะมีผลบังคับใช้ตั้งแต่วันที่ 1 กุมภาพันธ์ 2565 ถึง 31 มกราคม 2568 มีอายุสัญญา 3 ปี
ดร.ศรีกัญญา กล่าวเพิ่มเติมว่า ปัจจุบันนี้ กบข. มีสมาชิกทั่วประเทศจำนวน 1,158,825 ราย มีมูลค่าสินทรัพย์สุทธิ (รวมเงินสำรอง) 1.13 ล้านล้านบาท ซึ่งการว่าจ้างผู้จัดการกองทุนภายนอกทั้ง 3 บลจ. ในครั้งนี้ เป็นการกระจายความเสี่ยงในการบริหารกองทุนเพิ่มโอกาสในการสร้างผลตอบแทนที่ดีให้กับสมาชิก เนื่องจากแต่ละ บลจ. จะมีรูปแบบและการจัดการการลงทุนที่แตกต่างจาก กบข. จะทำให้เกิดการลงทุนที่หลากหลายมิติมากขึ้น
เกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พ.ร.บ. กองทุนบำเหน็จบำนาญข้าราชการ พ.ศ. 2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข. เป็นผู้กำหนดนโยบาย ปัจจุบัน กบข. มีสมาชิกประมาณ 1.2 ล้านคน มีมูลค่าสินทรัพย์สุทธิประมาณ 1.13 ล้านล้านบาท (ข้อมูล ณ 31 ธ.ค. 2564)
วันอังคารที่ 5 เมษายน 2565
ธอส. ประมูลออนไลน์บ้านมือสอง 4.4 Grand Sale  ขายได้สูงถึง 289 ล้านบาท!!
ธอส. เผยผลการจัดงานประมูลบ้านมือสองออนไลน์ 4.4 Grand Sale [up to 50%]  ผ่าน Application : G H Bank Smart NPA เปิดประมูลระหว่างเวลา 9.00-17.00 น. ขายได้ถึง 255 รายการ มูลค่ารวม 289 ล้านบาท
ธนาคารอาคารสงเคราะห์ เผยผลการจัดงานประมูลบ้านมือสองออนไลน์ 4.4 Grand Sale” [up to 50%] ผ่าน Application : G H Bank Smart NPA เปิดประมูลระหว่างเวลา 9.00-17.00 น. ขายได้ถึง 255 รายการ มูลค่ารวม 289 ล้านบาท แบ่งเป็น ทรัพย์ในพื้นที่กรุงเทพฯ และปริมณฑล 130 ล้านบาท และทรัพย์ในส่วนภูมิภาค159ล้านบาท โดยทรัพย์ที่ประมูลขายได้ในราคาต่ำที่สุด คือ ห้องชุดในกรุงเทพฯ ราคาเพียง 85,000 บาท เท่านั้น พิเศษ!! ผู้ชนะการประมูล สามารถรับสิทธิ์โปรโมชั่นสินเชื่อดอกเบี้ย 0% นานสูงสุด 24 เดือน และเข้าอยู่อาศัยได้ระหว่างผ่อนดาวน์ได้ เพียงชำระเงินประกันการเข้าอยู่อาศัยไม่ต่ำกว่า 1.5% ของราคาประมูล
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่วานนี้ (4 เมษายน 2565) ธอส.ได้จัดงานประมูลบ้านมือสองออนไลน์4.4 Grand Sale [up to 50%] ผ่าน Application : G H Bank Smart NPA ในระหว่างเวลา 09.00-17.00 น. ทั้งหมด 5 รอบ รอบละ 60 นาที ผลปรากฏว่า สามารถจำหน่ายบ้านมือสอง ธอส. ทั่วประเทศได้ 255 รายการ คิดเป็นจำนวนเงินรวม 289 ล้านบาท แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล 106 รายการ จำนวนเงิน 130 ล้านบาท และทรัพย์ในส่วนภูมิภาค 149 รายการ จำนวนเงิน 159 ล้านบาท โดยทรัพย์ที่ประมูลขายได้ ในราคาต่ำที่สุด คือ ทรัพย์ประเภทห้องชุด ขนาดเนื้อที่ 26.98 ตารางเมตร ในโครงการสายไหมพูนสุข เขตบางเขน กรุงเทพฯ ปิดประมูลในราคาเพียง 85,000 บาท เท่านั้น ส่วนทรัพย์ที่ประมูลขายได้ในราคาสูงสุด คือ ทรัพย์ประเภทบ้านเดี่ยว 2 ชั้น ขนาดเนื้อที่ 104 ตารางวา ใน อ.ธัญบุรี จ.ปทุมธานี ปิดประมูลได้ในราคา 4,300,000 บาท เนื่องจากเป็นทรัพย์ที่ทำเลดี เดินทางได้ในหลายเส้นทางคมนาคม และใกล้แหล่งอำนวยความสะดวกมากมาย พิเศษ!! ผู้ที่ชนะการประมูลสามารถใช้ “ผลิตภัณฑ์สินเชื่อสำหรับทรัพย์ NPA” อัตราดอกเบี้ย 0% ต่อปี นานสูงสุด 24 เดือน และสามารถเข้าอยู่อาศัยได้ในระหว่างผ่อนดาวน์เพียงชำระเงินประกันการเข้าอยู่อาศัยไม่ต่ำกว่า 1.5% ของราคาประมูลได้
สำหรับผู้ที่พลาดการประมูลทรัพย์ NPA ของธนาคารในครั้งนี้ สามารถเข้าร่วมประมูลทรัพย์มือสองออนไลน์ ธอส. ได้อีกครั้ง ในงานมหกรรมครั้งใหญ่ของธนาคาร กับ “มหกรรมที่อยู่อาศัย อยู่ที่ไหนก็ซื้อบ้านได้ (Variety Home Virtual Fair)” ระหว่างวันที่ 30 เมษายน – 1 พฤษภาคม 2565 โดยจะมีทรัพย์เด่นทำเลดีมาเปิดประมูล เป็นจำนวนมาก ผู้ที่สนใจสามารถดาวน์โหลด Application : G H Bank Smart NPA และลงทะเบียนเพื่อรอเข้าร่วมประมูลออนไลน์กับ ธอส. ในครั้งต่อไปได้ทันทีโดยไม่มีค่าใช้จ่าย สอบถามข้อมูลเพิ่มเติมได้ที่ G H Bank Call Center โทร. 0-2645-9000 หรือ Facebook Fanpage ธนาคารอาคารสงเคราะห์ หรือดูข้อมูลบ้านมือสอง ธอส. ได้ที่ www.ghbhomecenter.com, Mobile Application : G H Bank Smart NPA และ Line Official Account : @ghbnpa
วันพฤหัสบดีที่ 28 เมษายน 2565
ไทยสานสัมพันธ์เวียดนาม ครบรอบ 46 ปี ตั้งเป้าเป็นครัวของโลกร่วมกัน เล็งขยับมูลค่าการค้าเพิ่มขึ้น 25,000 ล้านเหรียญฯ ในปี 2568
ไทยสานสัมพันธ์เวียดนาม ครบรอบ 46 ปี ตั้งเป้าเป็นครัวของโลกร่วมกัน เล็งขยับมูลค่าการค้าเพิ่มขึ้น 25,000 ล้านเหรียญฯ ในปี 2568 พร้อมเร่งเจรจาให้เวียดนามยกเลิกการระงับนำเข้าเงาะ มะม่วง จากไทย
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังอนุญาตให้นายฟาน จี๊ ทัญ (H.E. Mr. Phan Chi Thanh) เอกอัครราชทูตวิสามัญผู้มีอำนาจเต็มแห่งสังคมนิยมเวียดนามประจำประเทศไทย เข้าพบและหารือความสัมพันธ์ด้านการเกษตรระหว่างไทยและสาธารณรัฐสังคมนิยมเวียดนาม โดยมี นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายสมเกียรติ กอไพศาล ประธานคณะทำงานรัฐมนตรีว่าการกระทรวงเกษตรและสหกรณ์ และหัวหน้าส่วนราชการในสังกัดกระทรวงเกษตรฯ เข้าร่วมหารือด้านการเกษตรระหว่างไทยกับเวียดนาม ว่า ในวันนี้ถือเป็นโอกาสอันดีที่ได้กระชับความสัมพันธ์ระหว่างทั้งสองประเทศ ซึ่งในปี 2565 นี้ ไทยและเวียดนามจะฉลองความสัมพันธ์ทางการทูตครบรอบ 46 ปี โดยตลอดระยะเวลาอันยาวนานไทยและเวียดนามมีความสัมพันธ์ในหลายมิติ ทั้งด้านการเกษตร การค้า และการเมือง โดยมูลค่าการค้าระหว่างไทยกับเวียดนาม เมื่อปี 2564 มีมูลค่าประมาณ 20,000 ล้านเหรียญสหรัฐ และตั้งเป้าเพิ่มมูลค่าการค้าระหว่างกันเป็น 25,000 ล้านเหรียญสหรัฐ ภายในปี 2568 นอกจากนี้ ไทยยังเป็นประเทศคู่ค้าและประเทศลงทุนหลักของเวียดนามโดย ทั้งสองประเทศสามารถร่วมมือกันผลิตสินค้าเกษตรและอาหารเพื่อเป็นครัวของโลก” รมว. เฉลิมชัยกล่าว
สาระสำคัญที่หารือร่วมกันในวันนี้ฝ่ายไทยได้ขอให้ฝ่ายเวียดนามให้ความร่วมมือ ได้แก่ 1) สนับสนุนการจัดตั้งสภายางอาเซียน (ASEAN Rubber Council: ARCo) 2) ขอให้ทางเวียดนามยกเลิกการระงับการนำเข้าสินค้าผลไม้จากไทย ได้แก่ เงาะ และมะม่วง 3) ขอให้เวียดนามแจ้งรายชื่อผู้ประสานงานหลัก (Contact point) ภายใต้กรอบความร่วมมือกับกระทรวงเกษตรและการพัฒนาชนบทเวียดนามภายใต้บันทึกความเข้าใจ (MOU) ว่าด้วยความร่วมมือด้านการเกษตร ผ่านกลไกการประชุมคณะทำงานความร่วมมือด้านการเกษตร (Joint Working Group on Agricultural Cooperation - JWG) ไทย-เวียดนาม และ 4) ไทยเสนอให้เวียดนามเป็นเจ้าภาพจัดการประชุมด้านสุขอนามัยและสุขอนามัยพืช (Sanitary and Phytosanitary: SPS) ภายใต้กรอบบันทึกความเข้าใจ (MOU) ว่าด้วยความร่วมมือด้านการบังคับใช้มาตรการ SPS และขอให้ฝ่ายเวียดนามแจ้งชื่อและอีเมลของผู้ประสานงานหลัก (Contact Point)
ในขณะเดียวกัน ฝ่ายเวียดนามเสนอให้มีการทบทวน MOU ว่าด้วยความร่วมมือด้านการเกษตรทั้งสองฝ่ายลงนามไปแล้ว เมื่อปี 2546 เพื่อให้ทันต่อสถานการณ์และโครงสร้างการทำงานในปัจจุบัน พร้อมทั้งขอเชิญรัฐมนตรีว่าการกระทรวงเกษตรและสหกรณ์ ผู้บริหารระดับสูง และผู้เชี่ยวชาญ เดินทางมาเยือนเวียดนาม เพื่อกระชับความสัมพันธ์ในระดับสูง รวมทั้งหารือแลกเปลี่ยนนโยบาย ความรู้ และความร่วมมือในสาขาต่าง ๆ โอกาสที่เหมาะสมต่อไป และฝ่ายเวียดนามมีความยินดีที่จะเดินทางมาเยือนประเทศไทยด้วยเช่นกัน รวมทั้งเห็นควรที่ทั้งสองประเทศจะขยายมูลค่าการค้าสินค้าเกษตรระหว่างกันต่อไป
วันจันทร์ที่ 11 ตุลาคม 2564
กรมเจ้าท่า กระทรวงคมนาคม นำเรือพระราชทาน ช่วยเหลือผู้ประสบอุทกภัย
...
จากนโยบายของรัฐบาลและกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม และดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ให้กรมเจ้าท่าตั้งศูนย์ช่วยเหลือผู้ประสบอุทกภัย เพื่อช่วยเหลือประชาชนในพื้นที่ประสบภัยอย่างทันท่วงที พร้อมสั่งการให้หน่วยงานในพื้นที่ เตรียมความพร้อมในการรับมือ ช่วยเหลือและฟื้นฟู
นายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ เปิดเผยว่า จากสถานการณ์พายุ “เตี้ยนหมู่” เคลื่อนเข้าสู่ประเทศไทยในสัปดาห์ที่ผ่านมา และมรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทยมีกำลังแรง ในขณะที่พายุโซนร้อน “ไลออนร็อก” บริเวณทะเลจีนใต้ตอนบน ทำให้บริเวณภาคใต้ มีฝนตกหนักบางแห่ง และมีฝนตกหนักมากทางภาคใต้ฝั่งตะวันตก กรมเจ้าท่า ได้ระดมกำลังเจ้าหน้าที่ เรือท้องแบนพระราชทาน เรือตรวจการณ์ รถ และอุปกรณ์ให้ความช่วยเหลือพี่น้องประชาชน ที่ได้รับความเดือนร้อนในพื้นที่ต่าง ๆ อย่างต่อเนื่อง ตั้งแต่วันที่ 12 กันยายน จนถึงปัจจุบัน ดังนี้
1. พื้นที่ภาคเหนือ ได้แก่ จังหวัดสุโขทัย พิษณุโลก กำแพงเพชร พิจิตร นครสวรรค์ และอุทัยธานี โดยสำนักงานเจ้าท่าภูมิภาคที่ 1 และสำนักงานพัฒนาบำรุงรักษาทางน้ำที่ 2 ร่วมจัดตั้งศูนย์ช่วยเหลือฯ จำนวน 7 ศูนย์ เจ้าหน้าที่ 49 นาย เรือพระราชทาน และเรือตรวจการณ์ 6 ลำ/154 เที่ยว รถ 13 คัน/123 เที่ยว ถุงยังชีพ 1,425 ถุง อาหารกล่อง 4,260 กล่อง และน้ำดื่ม 10,901 ขวด
2. พื้นที่ภาคตะวันออกเฉียงเหนือ ได้แก่ จังหวัดชัยภูมิ และนครราชสีมา อุบลราชธานี ขอนแก่น โดยสำนักงานเจ้าท่าภูมิภาคที่ 7 และสำนักงานพัฒนาบำรุงรักษาทางน้ำที่ 8 ร่วมจัดตั้งศูนย์ช่วยเหลือฯ จำนวน 7 ศูนย์ เจ้าหน้าที่ 20 นาย เรือตรวจการณ์ และเจ็ทสกี 9 ลำ/269 เที่ยว รถ 5 คัน/30 เที่ยว ถุงยังชีพ 4,674 ถุง อาหารกล่อง 1,930 กล่อง และน้ำดื่ม 14,347 ขวด
3. พื้นที่ภาคกลาง ได้แก่ จังหวัดลพบุรี สิงห์บุรี และพระนครศรีอยุธยา โดยสำนักงานเจ้าท่าภูมิภาคที่ 2 และสำนักงานพัฒนาบำรุงรักษาทางน้ำที่ 1 ร่วมจัดตั้งศูนย์ช่วยเหลือฯ จำนวน 5 ศูนย์ เจ้าหน้าที่ 44 นาย เรือท้องแบนพระราชทาน และเจ็ทสกี 7 ลำ /134 เที่ยว รถ 9 คัน/18 เที่ยว ถุงยังชีพ 650 ถุง อาหารกล่อง 800 กล่อง และน้ำดื่ม 10,128 ขวด
4. พื้นที่ภาคตะวันออก ได้แก่ จังหวัดสระแก้ว โดยสำนักงานเจ้าท่าภูมิภาคที่ 6 และสำนักงานพัฒนาบำรุงรักษาทางน้ำที่ 5 ร่วมจัดตั้งศูนย์ช่วยเหลือฯ จำนวน 9 ศูนย์ เจ้าหน้าที่ 29 นาย น้ำดื่ม 15,000ขวด
5. พื้นที่ภาคใต้ ได้แก่ จังหวัดตรัง โดยสำนักงานเจ้าท่าภูมิภาคที่ 5 และสำนักงานพัฒนาบำรุงรักษาทางน้ำที่ 3 ร่วมจัดตั้งศูนย์ช่วยเหลือฯ จำนวน 8 ศูนย์ เจ้าหน้าที่ 45 นาย ถุงยังชีพ 260 ถุง น้ำดื่ม 3,120 ขวด
กรมเจ้าท่า กระทรวงคมนาคม พร้อมให้ความช่วยเหลือ บรรเทาความเดือนร้อนให้กับพี่น้องประชาชน นอกจากนี้ ได้มีการจัดตั้งศูนย์ช่วยเหลือผู้ประสบภัยรองรับในพื้นที่ต่าง ๆ เพื่อเตรียมความพร้อมให้การช่วยเหลือได้อย่างทันท่วงที พร้อมออกประกาศเตือนกำหนดพื้นที่ควบคุมการเดินเรือ ในช่วงระดับน้ำสูงกว่าปกติ ให้ระมัดระวังการเดินเรือจากพายุดีเปรสชัน บริเวณทะเลจีนใต้ตอนกลาง และให้ระมัดระวังการเดินเรือจากพายุโซนร้อน “ไลออนร็อก” เพื่อให้ชาวเรือ ประชาชน และนักท่องเที่ยว ร่วมช่วยกันป้องกันอุบัติเหตุทางน้ำอีกทางหนึ่งอีกด้วย ทั้งนี้ สามารถสอบถามเพิ่มเติมได้ที่ สายด่วนกรมเจ้าท่า 1199 ตลอด 24 ชั่วโมง
วันอังคารที่ 14 มิถุนายน 2565
ชัยวุฒิ ชู PDPA สร้างประโยชน์คนไทยทั้งประเทศ
ชัยวุฒิ ชู PDPA สร้างประโยชน์คนไทยทั้งประเทศ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ย้ำกับสำนักข่าวกรองแห่งชาติและเครือข่ายการข่าวทั่วประเทศว่า PDPA มุ่งคุ้มครองสิทธิในข้อมูลส่วนบุคคลของคนไทยทั้งประเทศ ทั้งเบอร์โทรศัพท์ ที่อยู่ ประวัติ เป็นต้น ขอให้ผู้เข้าร่วมอบรมช่วยชี้แจง พ.ร.บ.คุ้มครองข้อมูลส่วนบุคคล พ.ศ. 2562 (PDPA) ที่เริ่มบังคับใช้ 1 มิ.ย. 65 ให้ประชาชนเข้าใจว่า ยังใช้ชีวิตเหมือนปกติ ถ่ายรูป โพสต์รูป ติดคนอื่นได้ ไม่ต้องกังวล ตราบใดที่ไม่ไปสร้างความเสียหาย หรือ เอารูปคนอื่นไปหาผลประโยชน์
ในวันที่ 14 มิ.ย. นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ได้กล่าวเปิดงานอบรม “PDPA ข้อกฎหมายและแนวปฏิบัติสำหรับสำนักข่าวกรองแห่งชาติและเครือข่ายความมั่นคง” โดยเป็นการร่วมจัดอบรม ระหว่างสำนักข่าวกรองแห่งชาติ และกระทรวงดิจิทัลเพื่อเศรษฐกิจและสังคม เพื่อมุ่งให้ความรู้ PDPA ตลอดจนแนวปฏิบัติ ที่ถูกต้อง
นายชัยวุฒิกล่าวว่า สำนักข่าวกรองแห่งชาติ และเครือข่ายความมั่นคง มีบทบาทหน้าที่ตามกฎหมายในการดำเนินการทางการข่าวเพื่อความมั่นคงของรัฐ ซึ่งการดำเนินการนี้ ได้รับการยกเว้นจาก PDPA ตามมาตรา 4 (2) การดำเนินการของหน่วยงานรัฐที่มีหน้าที่ในการรักษาความมั่นคงของรัฐ ซึ่งรวมถึงความมั่นคงทางการคลังของรัฐ หรือการรักษาความมั่นคงปลอดภัยของประชาชน อย่างไรก็ตาม หน่วยงานและผู้เกี่ยวข้อง ก็ต้องมีความระมัดระวังในการเก็บรักษาข้อมูลส่วนบุคคลของประชาชนที่ได้มา อย่าให้รั่วไหล หรือถูกนำไปใช้อย่างผิดกฎหมาย
กฎหมายฉบับนี้ มีทั้งโทษทางแพ่ง โทษทางอาญา และโทษทางปกครอง มุ่งลงโทษอาชญากรและคนร้าย ซึ่งคิดว่า เป็นเรื่องที่สำคัญที่ทางผู้เข้าร่วมอบรมต้องรู้ ให้ครบถ้วน ถูกต้อง
นายเวทางค์ พ่วงทรัพย์ รองปลัดกระทรวงดิจิทัลฯ ปฏิบัติหน้าที่เลขาธิการคณะกรรมการคุ้มครองข้อมูลส่วนบุคคล กล่าวว่า การจัดอบรมในครั้งนี้ เป็นไปตามนโยบายของกระทรวงดิจิทัลฯ ที่ต้องการให้ PDPA เกิดประโยชน์กับประชาชน ในขณะเดียวกัน มุ่งให้ผู้ที่เกี่ยวข้องมีภาระในการปฏิบัติตามกฎหมายน้อยที่สุด สะท้อนการเริ่มบังคับใช้ในช่วงแรก ที่ไม่ควรเป็นภาระมากเกินไป เน้นการให้ความรู้และตักเตือน และการอบรมนี้ เป็นส่วนหนึ่งของการ สร้างความรู้ความเข้าใจที่ถูกต้อง โดยกระทรวงดิจิทัลฯ จัดร่วมกับสำนักข่าวกรองแห่งชาติ
“ฝากผู้เข้าร่วมอบรม ช่วยชี้แจงเรื่อง PDPA กับประชาชนได้เข้าใจว่า ยังใช้ชีวิตเหมือนปกติ ถ่ายรูป โพสต์รูป ติดคนอื่นได้ ไม่ต้องกังวล ตราบใดที่ไม่ไปสร้างความเสียหาย หรือ เอารูปคนอื่นไปหาผลประโยชน์” รัฐมนตรีชัยวุฒิ กล่าว
ข้อมูลเพิ่มเติม FB : PDPC Thailand หรือ โทร 1111
***********************
วันอาทิตย์ที่ 26 กันยายน 2564
ปลัดเกษตรฯ เผยหลักเกณฑ์การช่วยเหลือตามระเบียบกระทรวงการคลังฯ
ปลัดเกษตรฯ เผยหลักเกณฑ์การช่วยเหลือตามระเบียบกระทรวงการคลังฯ สำหรับเกษตรกรที่ได้รับความเสียหายจากอุทกภัย ย้ำ "การให้ความช่วยเหลือนี้ มุ่งหมายที่จะบรรเทาความเดือดร้อนเฉพาะหน้าของผู้ประสบภัย แต่มิได้มุ่งหมายที่จะชดเชยความเสียหาย"
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยถึงหลักเกณฑ์การช่วยเหลือตามระเบียบกระทรวงการคลังฯ ปี 62 โดยมีการปรับอัตราการให้ความช่วยเหลือให้มีความเหมาะสมยิ่งขึ้น ตามหลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือด้านการเกษตร ซึ่งมีผลบังคับใช้ตั้งแต่วันที่เกิดภัย 1 ก.ย. 64 โดยช่วยเหลือกรณีเสียหายสิ้นเชิง (ตาย/สูญหาย) แบ่งเป็น
ด้านพืช ไม่เกินครัวเรือนละ 30 ไร่ ได้แก่ ข้าว ไร่ละ 1,340 บาท พืชไร่และพืชผัก ไร่ละ 1,980 บาท ไม้ผล ไม้ยืนต้น และอื่น ๆ ไร่ละ 4,048 บาท
ด้านประมง (สัตว์น้ำ) ได้แก่ ปลาทุกชนิด/สัตว์น้ำอื่น ไร่ละ 4,682 บาท ไม่เกินรายละ 5 ไร่ กุ้ง/หอยทะเล ไร่ละ 11,780 บาท ไม่เกินรายละ 5 ไร่ และกระชัง/บ่อซีเมนต์ตรม. ละ 368 บาท ไม่เกินรายละ 80 ตรม.
ด้านปศุสัตว์ ได้แก่ โค ตัวละ 13,000 – 35,000 บาท (ไม่เกินรายละ 5 ตัว) กระบือ ตัวละ 15,000 – 39,000 บาท (ไม่เกินรายละ 5 ตัว) สุกร ตัวละ 1,500 – 3,000 บาท (ไม่เกินรายละ 10 ตัว) แพะ/แกะ ตัวละ 1,500 – 3,000 บาท (ไม่เกินรายละ 10 ตัว) ไก่พื้นเมือง/ไก่งวง ตัวละ 30–80 บาท (ไม่เกินรายละ 300 ตัว) ไก่ไข่/เป็ดไข่ ตัวละ 30 – 100 บาท รายละไม่เกิน 1,000 ตัว) ไก่เนื้อ ตัวละ 20 - 50 บาท (ไม่เกินรายละ 1,000 ตัว) เป็ดเนื้อ/เป็นเทศ ตัวละ 30 - 80 บาท (ไม่เกินรายละ 1,000 ตัว) นกกระทา ตัวละ 10 – 30 บาท (ไม่เกินรายละ 1,000 ตัว) นกกระจอกเทศ ตัวละ 2,000 บาท (ไม่เกินรายละ 10 ตัว) และห่าน ตัวละ 100 บาท (ไม่เกินรายละ 300 ตัว)
ด้านอื่น ๆ ได้แก่ การช่วยเหลือค่าขนย้ายดินโคลนไม่เกิน 35,000 บาท/ราย การช่วยเหลือค่าปรับเกลี่ยพื้นที่ เหมาจ่าย 800 บาท/ไร่ การช่วยเหลือค่าปรับพื้นที่ทำนาเกลือ ไร่ละ 1.220 บาท ไม่เกิน 30 ไร่ การช่วยเหลือค่าเครื่องมือประกอบอาชีพไม่เกิน 11,400 บาท/ครัวเรือน และการช่วยเหลือค่าซ่อมแซมคอกสัตว์/โรงเรือน/ยุ้งข้าว ครัวเรือนละไม่เกิน 5,700 บาท
สำหรับกรณีเกษตรกรเข้าร่วมโครงการประกันภัยกับ ธ.ก.ส. แบ่งเป็น ข้าวนาปี ปีการผลิต 2564 (Tier1+2) ได้รับความคุ้มครอง 1,500 บาท/ไร่ และข้าวโพดเลี้ยงสัตว์ ปีการผลิต 2564 (Tier1+2) ได้รับความคุ้มครอง 1,740 บาท/ไร่
ทั้งนี้ สามารถติดต่อขอรับสิทธิ์การช่วยเหลือได้ที่สำนักงานเกษตร/ประมง/ปศุสัตว์อำเภอ หรือเจ้าหน้าที่กระทรวงเกษตรฯ ใกล้บ้านท่าน โดยหลักเกณฑ์/คุณสมบัติเกษตรกรที่ได้รับการช่วยเหลือ จะต้องเป็นเกษตรกรที่มีพื้นที่การผลิตเสียหายสิ้นเชิงอยู่ในพื้นที่ประกาศเขตฯ และขึ้นทะเบียนเกษตรกรกับหน่วยงานของกระทรวงเกษตรและสหกรณ์ก่อนเกิดภัย
วันพุธที่ 2 มีนาคม 2565
การรถไฟแห่งประเทศไทย แจ้งความคืบหน้าการซ่อมแซมผิวจราจรถนนเลียบทางรถไฟ (กำแพงเพชร 6)
คาดว่าจะแล้วเสร็จตามกำหนดในเดือนมีนาคมนี้ แนะประชาชนผู้จำเป็นต้องผ่านเส้นทางดังกล่าวในช่วงเวลานี้ ขอให้เพิ่มความระมัดระวังขณะสัญจร
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยถึงความคืบหน้าการซ่อมแซมพื้นผิวถนนเลียบทางรถไฟ (กำแพงเพชร 6) ใต้แนวรถไฟฟ้าสายสีแดง ซึ่งมีปัญหาพื้นผิวเป็นลูกคลื่นว่า ขณะนี้ทาง บมจ. อิตาเลียนไทย ซึ่งเป็นผู้รับผิดชอบการก่อสร้างโครงการรถไฟชานเมืองสายสีแดง อยู่ระหว่างการเข้าซ่อมแซม และในระหว่างปิดเส้นทางเพื่อซ่อมบำรุง ผู้รับผิดชอบโครงการได้จัดทำป้ายเตือน ป้ายปิดเพื่อเบี่ยงทางจราจร และติดตั้งไฟฟ้าแสงสว่างให้เพียงพอ โดยเฉพาะบริเวณจุดกลับรถบริเวณ AOT กับถนนเชิดวุฒากาศ ที่อาจกระทบต่อการสัญจรของประชาชน เนื่องจากมีปริมาณการจราจรค่อนข้างมากในช่วงเช้าและเย็น
อย่างไรก็ตามรฟท. ขอให้ประชาชนที่มีความจำเป็นต้องสัญจรในเส้นทางดังกล่าว ใช้เส้นทางด้วยความระมัดระวังและสังเกตป้ายเตือนตามที่ได้ติดตั้งไว้ เพื่อความปลอดภัยในการใช้ถนน โดยทาง รฟท. ต้องขออภัยในความไม่สะดวกมา ณ ที่นี้ พร้อมทั้งยืนยันว่าจะพยายามดูแลการแก้ไขปัญหาให้พี่น้องประชาชนอย่างเต็มที่ โดยการซ่อมแซมพื้นผิวถนนในครั้งนี้ จะทยอยเข้าพื้นที่ต่อเนื่อง 4 จุด และคาดว่าจะแล้วเสร็จตามกำหนดในเดือนมีนาคมนี้ ได้แก่
จุดที่ 1 จากบริเวณช่วงสะพานรถยนต์ กม.22+642 จนถึงแยกนายใช้กม.23+800 ตลอด 4 ช่องจราจร ความยาว 1.158 กิโลเมตร โดยจะมีการปิดการจราจรบริเวณดังกล่าวทั้งหมด พร้อมกับทำการรื้อผิว แอสฟัลต์ (Asphalt) ออก และทำการปรับชั้นทางตลอดแนวให้เรียบเสมอกันก่อนจะคืนผิว แอสฟัลติก (Asphaltic) เพื่อให้สภาพถนนเรียบและสัญจรได้อย่างปลอดภัย
จุดที่ 2 จากบริเวณช่วงสน.ดอนเมืองจนถึงแยกนายใช้ จะซ่อมแซมผิวจราจรตามช่องจราจรเฉพาะจุดที่ปูดนูน เป็นลูกคลื่นให้เรียบและเปิดผิวจราจร Asphalt และช่องจราจรที่ติดติดกับเกาะกลางแบริเออร์ ที่มีผิวจราจรทรุดตัว ฝั่งสน.ดอนเมือง 1 ช่องจราจร เพื่อทำการปรับชั้นทางตลอดแนวเกาะกลาง
จุดที่ 3 บริเวณใต้สถานีดอนเมืองตลอดแนว จะซ่อมแซมผิวจราจรตามช่องจราจรเฉพาะจุดที่ปูดนูนและเป็นลูกคลื่น ให้เรียบตลอดแนวและเปิดผิวจราจร Asphalt ด้านที่ติดกับเกาะกลางฝั่งสน.ดอนเมือง 1 ช่องจราจร เพื่อทำการปรับชั้นทางตลอดแนวเกาะกลาง
จุดที่ 4 จากสถานีการเคหะถึงหน้าสำนักงานเขตดอนเมือง จะซ่อมแซมผิวจราจรตามช่องจราจรตลอดแนวทั้ง 4 ช่องจราจรข้าเข้า-ขาออก โดยจะซ่อมแซมเฉพาะจุดที่ปูดนูนให้เรียบ
วันอังคารที่ 21 ธันวาคม 2564
นายกรัฐมนตรี อวยพรคนไทยเนื่องในเทศกาลปีใหม่ ขอให้มีความสุข บ้านเมืองสงบ ก้าวข้ามผ่านสถานการณ์การแพร่ระบาดของโควิด-19  เชิญชวนสวดมนต์ข้ามปีเพื่อความเป็นสิริมงคลในการเริ่มต้นปี 2565
นายกรัฐมนตรี อวยพรคนไทยเนื่องในเทศกาลปีใหม่ ขอให้มีความสุข บ้านเมืองสงบ ก้าวข้ามผ่านสถานการณ์การแพร่ระบาดของโควิด-19  เชิญชวนสวดมนต์ข้ามปีเพื่อความเป็นสิริมงคลในการเริ่มต้นปี 2565 อีกด้วย
วันนี้ (21 ธันวาคม 2564) เวลา 08.45 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมร่วมประชาสัมพันธ์การจัดกิจกรรมเทศกาลส่งท้ายปีเก่า ต้อนรับปีใหม่ 2565 (Amazing Thailand Countdown 2022 – Amazing New Chapters) โดยมีรัฐมนตรีว่าการกระทรวงการท่องเที่ยวและกีฬา ผู้ว่าการการท่องเที่ยวแห่งประเทศไทย กล่าวรายงานถึงการจัดกิจกรรมเทศกาลส่งท้ายปีเก่าใน 5 พื้นที่ท่องเที่ยว ประกอบไปด้วย จ.ภูเก็ต จ.เชียงใหม่ จ.ระยอง จ.นครราชสีมา และ จ.พระนครศรีอยุธยา เพื่อให้กระตุ้นให้เกิดการท่องเที่ยวภายในประเทศ สร้างรายได้แก่ชาวบ้านในพื้นที่ พร้อมทั้งสร้างความเชื่อมั่นในการท่องเที่ยวควบคู่ไปกับการป้องกันการแพร่ระบาดของโรคตามมาตรฐาน SHA ด้วย ในโอกาสนี้ นายกรัฐมนตรีกล่าวอวยพรเนื่องในเทศกาลปีใหม่ โดยขอให้ประชาชนคนไทยทุกคนมีความสุข บ้านเมืองสงบ ขอให้ทุกคนก้าวข้ามผ่านสถานการณ์การแพร่ระบาดของโควิด-19 ไปด้วยกัน
จากนั้น นายกรัฐมนตรียังร่วมประชาสัมพันธ์กิจกรรมของขวัญปีใหม่ พ.ศ. 2565 ที่กระทรวงวัฒนธรรมมอบให้แก่ประชาชน โดยรัฐมนตรีว่าการกระทรวงวัฒนธรรม นำคณะเด็กเยาวชน นักแสดงศิลปวัฒนธรรมเด็กเยาวชน แสดงโขนแด่นายกรัฐมนตรี พร้อมประชาสัมพันธ์กิจกรรมสวดมนต์ข้ามปี ทั้งในประเทศและต่างประเทศ กิจกรรมเยี่ยมชมแหล่งเรียนรู้เชิงสร้างสรรค์ทางศิลปวัฒนธรรมและประวัติศาสตร์ กิจกรรมทางศิลปวัฒนธรรม ส่งความสุขแบบไทย และกิจกรรมท่องเที่ยววัฒนธรรม ท่องเที่ยววิถีใหม่ โดยนายกรัฐมนตรีชื่นชมเด็กและเยาวชนที่มีความสามารถ ขอให้ร่วมกันรักษาวัฒนธรรมของประเทศไทยที่มีความเป็นเอกลักษณ์ พร้อมยังเชิญชวนประชาชนทุกคนสวดมนต์ข้ามปีเพื่อความเป็นสิริมงคลในการเริ่มต้นปี 2565 อีกด้วย
ในตอนท้าย นายกรัฐมนตรีได้เยี่ยมชมผลิตภัณฑ์สมุนไพร เพื่อประชาสัมพันธ์การจัดงานมหกรรมสมุนไพรแห่งชาติ และการประชุมวิชาการประจำปี การแพทย์แผนไทย การแพทย์พื้นบ้าน และการแพทย์ทางเลือกแห่งชาติ ครั้งที่ 18 โดยรัฐมนตรีช่วยว่าการกระทรวงสาธารณสุข มอบกระเช้าผลิตภัณฑ์สมุนไพรไทยแด่นายกรัฐมนตรี ซึ่งเป็นสินค้าภายใต้แนวคิด “กัญชานำไทย สมุนไพรสร้างชาติ” เพื่อยกระดับการแพทย์แผนไทย การแพทย์พื้นบ้าน และการแพทย์ทางเลือก โดยนายกรัฐมนตรีให้ความสนใจและสอบถามถึงผลิตภัณฑ์จากสมุนไพรที่ได้มีการแปรรูปและออกแบบผลิตภัณฑ์ให้มีความน่าสนใจ พร้อมแนะให้มีการปลูกต้นฟ้าทะลายโจรและพืชสมุนไพรไทยอื่น ๆ สำหรับใช้ในครัวเรือนและสามารถจำหน่ายสร้างรายได้อีกทางหนึ่งด้วย
วันพุธที่ 10 สิงหาคม 2565
รมว.สุชาติ ร่วมแสดงความยินดีพิธีเปิดศูนย์ปฏิบัติการอัจฉริยะหนุนการจ้างงานของเอคเซนเซอร์
รมว.สุชาติ ร่วมแสดงความยินดีพิธีเปิดศูนย์ปฏิบัติการอัจฉริยะหนุนการจ้างงานของเอคเซนเซอร์
วันที่10สิงหาคม2565นายสุชาติชมกลิ่นรัฐมนตรีว่าการกระทรวงแรงงานกล่าวแสดงความยินดีและความร่วมมือระหว่างกระทรวงแรงงานและเอคเซนเซอร์เนื่องในโอกาสพิธีเปิดศูนย์ปฏิบัติการอัจฉริยะเพื่อธุรกิจของบริษัทเอคเซนเซอร์ประเทศไทยโดยมีนายอาคมเติมพิทยาไพสิฐรัฐมนตรีว่าการกระทรวงการคลังเป็นประธานณอาคารสาทรไพร์มชั้น12Aถนนนราธิวาสราชนครินทร์
นายสุชาติกล่าวว่าแรงงานไทยเป็นหนึ่งในทรัพยากรมนุษย์ที่มีศักยภาพและมีฝีมือดังนั้นการมุ่งพัฒนาทักษะการเพิ่มพูนความรู้โดยเฉพาะในด้านเทคโนโลยีดิจิทัลและนวัตกรรมเพื่อให้แรงงานไทยเป็นแรงงานแห่งอนาคตพร้อมก้าวเข้าสู่อุตสาหกรรมในเศรษฐกิจใหม่และในเขตพัฒนาพิเศษต่างๆเป็นเรื่องที่ทางกระทรวงแรงงานให้ความสำคัญเป็นอย่างยิ่งดังนั้นการเข้ามาของศูนย์ฯนี้จึงจะก่อให้เกิดการกระตุ้นการจ้างงานตามความต้องการเพิ่มมากขึ้นการพัฒนาทักษะแรงงานให้เป็นแรงงานคุณภาพที่ตอบโจทย์และสนับสนุนNew S – Curveได้อย่างตรงเป้าหมายของภาคการผลิตการส่งเสริมความร่วมมือด้านแรงงานระหว่างประเทศรวมไปถึงการบริการจัดการแรงงานต่างด้าวอย่างเป็นระบบเพื่ออำนวยความสะดวกในการเข้ามาทำงานในประเทศไทยให้แก่คนต่างด้าวที่มีสมรรถนะสูงส่งผลช่วยลดการขาดแคลนแรงงานทั้งในภาคการผลิตและภาคบริการเป็นต้น
นายสุชาติกล่าวต่อว่าผมเชื่อว่าศูนย์ปฏิบัติการอัจฉริยะเพื่อธุรกิจนี้จะก่อให้เกิดอาชีพที่สร้างคุณค่าให้กับเศรษฐกิจของประเทศในหลากหลายอัตราตลอดจนการนำเอาผู้เชี่ยวชาญจากต่างประเทศที่มีทักษะอันเป็นเลิศในด้านเทคโนโลยีและนวัตกรรมเข้ามาทำงานในประเทศไทยนั้นจะช่วยส่งเสริมการเรียนรู้และการถ่ายโอนทักษะจำเป็นต่างๆให้กับแรงงานหรือบุคลากรในประเทศเพื่อสร้างทรัพยากรมนุษย์สู่การเป็นประชากรของโลกหรือGlobal Citizenตามกรอบยุทธศาสตร์การพัฒนาทรัพยากรมนุษย์ของประเทศโดยกระทรวงแรงงานที่เชื่อมโยงกับยุทธศาสตร์ชาติระยะ20ปีรวมถึงกรอบร่างแผนพัฒนาเศรษฐกิจและสังคมแห่งชาติฉบับที่13ทั้งนี้เมื่อแรงงานไทยมีทักษะและสมรรถนะที่เพิ่มขึ้นจะส่งผลให้มีความมั่นคงในสาขาอาชีพมีรายได้ที่ยั่งยืนมีคุณภาพชีวิตที่ดีขึ้นภาคธุรกิจและภาครัฐก็จะมีบุคลากรคุณภาพที่ช่วยสร้างความเจริญเติบโตและความเปลี่ยนแปลงในด้านที่ดีให้กับองค์กรช่วยขับเคลื่อนเศรษฐกิจและสังคมให้แก่ประเทศชาติตลอดจนการดึงดูดนักลงทุนจากนานาชาติให้มีความเชื่อมั่นและเลือกที่จะเข้ามาลงทุนในประเทศไทยมากยิ่งขึ้น
“กระทรวงแรงานเห็นว่าการเข้ามาของศูนย์ปฏิบัติการอัจฉริยะเพื่อธุรกิจของเอคเซนเซอร์จะช่วยสร้างคุณูปการต่อประชาชนสังคมและเศรษฐกิจของประเทศไทยได้อย่างมีนัยยะสำคัญเช่นระหว่างปี2565 – 2568จะก่อให้เกิดการสร้างงานในประเทศไทยกว่า20,000อัตราซึ่งกระทรวงแรงงานพร้อมสนับสนุนเพื่อประโยชน์สูงสุดของแรงงานหรือบุคลากรไทยทั่งในปัจจุบันและอนาคตต่อไป”นายสุชาติกล่าวในท้ายสุด
+++++++++++++++++++
กองเผยแพร่และประชาสัมพันธ์
10สิงหาคม2565
วันจันทร์ที่ 18 เมษายน 2565
ปลัด พม. อ้าแขนรับผู้ถูกล่วงละเมิดฯ พร้อมรับฟังและปรึกษาได้ตลอดเวลา
ปลัด พม. อ้าแขนรับผู้ถูกล่วงละเมิดฯ พร้อมรับฟังและปรึกษาได้ตลอดเวลา
วันนี้ (18 เม.ย. 65)นางพัชรี อารยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า จากกรณีการนำเสนอข่าวการล่วงละเมิดทางเพศของนักการเมืองนั้น เรื่องนี้เป็นหน้าที่และอำนาจตามกฎหมายของกระทรวง พม. โดยกรมกิจการสตรีและสถาบันครอบครัว (สค.) ที่จะดูแลทุกฝ่ายอย่างเป็นธรรม ทั้งนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้ให้นโยบายมาโดยตลอด ว่าให้ปฏิบัติตามกฎหมาย โดยไม่ต้องเกรงกลัวว่าใครมีอิทธิพลอย่างไร และต้องดูแลผู้เสียหาย ทั้งด้านกฎหมายและจิตวิทยาอย่างเต็มที่ โดยให้โอกาสทางกระบวนการยุติธรรมอย่างเท่าเทียมกัน
นางพัชรีกล่าวต่อไปว่า เราจะไม่ด่วนตัดสินใคร ต้องเป็นไปตามกระบวนการยุติธรรม และให้ความบายใจต่อผู้ถูกละเมิด โดยให้มาปรึกษากับปลัดกระทรวง พม. หรืออธิบดีกรมกิจการสตรีและสถาบันครอบครัวได้แบบปลอดภัย ซึ่งเราจะรักษาความลับให้กับทุกคน ทั้งนี้ หากท่านใดต้องการความช่วยเหลือ สามารถติดต่อได้ที่ เพจ Facebook: ปลัดพัชรี และ Facebook: pacharee arayakul ได้ตลอดเวลา
วันอาทิตย์ที่ 3 เมษายน 2565
รมว.เฮ้ง ไม่ทอดทิ้งลูกจ้างบอดี้แฟชั่น ส่งนิติกรช่วยดำเนินการฟ้องคดีแพ่ง ทุนทรัพย์กว่า 62 ล้านบาท
รมว.แรงงาน ห่วงใยอดีตลูกจ้างบอดี้แฟชั่น หลังเยียวยาเงินกองทุนสงเคราะห์ลูกจ้างเหตุถูกเลิกจ้างไม่ได้รับค่าชดเชยแล้ว พร้อมส่งนิติกรเป็นทนายความฟ้องคดีแพ่งให้กับลูกจ้าง 773 คน ทุนทรัพย์กว่า 62 ล้านบาท
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า กรณีบริษัท บอดี้ แฟชั่น (ประเทศไทย) จำกัด จังหวัดนครสวรรค์ ได้ลอยแพลูกจ้างกว่า 700 ชีวิต ส่งผลให้ลูกจ้างตกงานทันที เหตุการณ์นี้เป็นเรื่องที่พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรีที่กำกับดูแลกระทรวงแรงงาน ให้ความห่วงใยเร่งรัดให้ดำเนินการช่วยเหลือเยียวยาความเดือดร้อนของลูกจ้าง ทั้งจากสถานการณ์วิกฤตเศรษฐกิจและการแพร่ระบาดของโรคติดเชื้อไวรัสโควิด-19 (COVID-19) ซึ่งอาจซ้ำเติมลูกจ้างหากยังไม่ได้รับสิทธิประโยชน์ที่พึงได้ตามกฎหมาย จึงสั่งการกรมสวัสดิการและคุ้มครองแรงงานให้เร่งรัด ติดตามการช่วยเหลือคุ้มครองสิทธิประโยชน์ของลูกจ้างที่รัฐบาล และกระทรวงแรงงานได้กำหนดเป็นนโยบายและมาตรการให้ความช่วยเหลือคุ้มครองแรงงานตามกฎหมายอย่างเร่งด่วน โดยในกรณีที่นายจ้างไม่จ่ายค่าชดเชย คณะกรรมการกองทุนสงเคราะห์ลูกจ้าง พิจารณาอนุมัติเงินสงเคราะห์กรณีค่าชดเชยของลูกจ้างแล้ว14.5 ล้านบาท และได้ส่งนิติกร โดยมีนายสัญญา แสงกุล ผู้อำนวยการกลุ่มงานคดีแพ่ง นายรภัทร ใจพิศ นิติกรปฏิบัติการ และทีมงานกฎหมายลงพื้นที่จังหวัดนครสวรรค์เพื่อจัดทำเอกสารคำฟ้อง และเอกสารอื่น ๆ ในการดำเนินการฟ้องคดีนายจ้าง จำนวน 2 คดี ให้กับลูกจ้างรวม 773 คน แบ่งเป็นคดีแรก จำนวน 757 คน มีทุนทรัพย์ในการฟ้องคดี จำนวน 61,328,641.42 บาท และคดีที่สอง จำนวน 16 คน มีทุนทรัพย์ในการฟ้องคดี จำนวน 900,316.89 บาท
นายนิยม สองแก้ว อธิบดีกรมสวัสดิการและคุ้มครองแรงงานกล่าวเพิ่มเติมว่า กสร. มอบหมายให้เจ้าหน้าที่เป็นทนายความฟ้องคดีต่อศาล โดยมีนายรภัทร ใจพิศ เป็นทนายความโจทย์ทั้ง 773 คน โดยวันที่ 1 เมษายน ที่ผ่านมา ทนายได้ยื่นฟ้องต่อศาลแรงงานภาค 6 (นครสวรรค์) กับบริษัท บอดี้ แฟชั่น (ประเทศไทย) จำกัด ซึ่งเป็นจำเลย มีทุนทรัพย์ในการฟ้องคดี จำนวน 62,228,958.31 บาท โดยได้หักเงินที่ลูกจ้างได้รับจากกองทุนสงเคราะห์ลูกจ้างแล้ว และศาลแรงงานภาค 6 กำหนดนัดไกล่เกลี่ยพิจารณาและสืบพยาน ในวันที่ 25 เมษายน 2565 เวลา 09.00 น. ผ่านระบบอิเล็กทรอนิกส์
ทั้งนี้ อดีตลูกจ้างบอดี้แฟชั่นได้กล่าวขอบคุณท่านสุชาติ และเจ้าหน้าที่ กสร. ที่มองเห็นความเดือดร้อน ไม่ทอดทิ้ง และคอยช่วยเหลือลูกจ้างมาโดยตลอด
วันเสาร์ที่ 4 กันยายน 2564
ในเวที #อภิปรายไม่ไว้วางใจ ช่วงท้ายวันนี้
....
นายกฯ ให้คำมั่นว่ารัฐบาลจะร่วมมือทุกฝ่าย ทำหน้าที่อย่างดีที่สุด เพื่อนำพาประเทศก้าวสู่อนาคตที่มั่นคง มั่งคั่ง ยั่งยืน อย่างไม่ย่อท้อต่ออุปสรรคใด ๆ
“ฟ้าหลังฝนย่อมสดใสเสมอ”
.
วันนี้ (3 ก.ย. 64) พลเอก ประยุทธ์ จันทร์โอชา นายกรัฐมนตรี และ รมว.กลาโหม ชี้แจงต่อสภาผู้แทนราษฎรในประเด็นต่าง ๆ ดังนี้
.
1.รัฐบาลพร้อมปรับแก้ไขปัญหา และจะไม่ทิ้งใครไว้ข้างหลัง แม้ไทยจะไม่ใช่ประเทศที่รับมือได้ดีที่สุด แต่รัฐบาลได้ทำอย่างเต็มกำลัง "ขอขอบคุณทุกคนที่ให้ความร่วมมือกันฝ่าวิกฤติ"
.
2.อัตราการหายป่วยของไทยมากกว่า 85% ต่อผู้ติดเชื้อในประเทศ มีผู้ป่วยสะสม 1.23 ล้านคน ซึ่งหายป่วยแล้ว 1.05 ล้านคน เกณฑ์การรักษาชีวิตผู้ติดเชื้อได้มากกว่าเกณฑ์เฉลี่ยโลกถึง 2 เท่า อัตราการเสียชีวิตโลก 2.08% ของไทย 0.96%
.
3.ต้องคิดและมองไปข้างหน้า ร่วม “ก้าวผ่านพ้นวิกฤตนี้ไปด้วยกัน” ด้วยวิธีการควบคุมโรคแนวใหม่ที่สมดุล กับการดำเนินชีวิตที่ปลอดภัยจากโควิด-19
.
4.รัฐบาลเตรียมการกระตุ้นเศรษฐกิจอย่างต่อเนื่อง ทุกมาตรการ/โครงการ โปร่งใส ตรวจสอบได้ และหากใครที่ยังเข้าไม่ถึงก็พิจารณาต่อไป เน้นความยืดหยุ่น ปรับเปลี่ยนได้ตามความหมาะสมสอดคล้องกับสถานการณ์ที่เปลี่ยนแปลงไป
.
5.ยุทธศาสตร์ของประเทศไทยที่รัฐบาลจะเดินหน้าต่อจากนี้
5.1 การต่อยอดโครงสร้างพื้นฐานและการลงทุนในภูมิภาค
5.2 การลดการปล่อยก๊าซเรือนกระจก ซึ่งเป็นวาระของโลก
5.3 การต่อยอดอุตสาหกรรมที่ไทยมีศักยภาพและมีความได้เปรียบเชิงเปรียบเทียบ
5.4 อุตสาหกรรมใหม่แห่งอนาคต ที่เน้นการเสริมสร้างอุตสาหกรรมใหม่ที่สอดรับกับทิศทางการเปลี่ยนแปลงของบริบทโลก
5.5 สร้างภูมิคุ้มกันและแต้มต่อให้ SMEs โดยรัฐบาลมีแนวทางพัฒนาเศรษฐกิจบนพื้นฐาน “การพัฒนาผู้ประกอบการยุคใหม่"
5.6 การปฏิรูปและพัฒนาระบบการบริหารงานภาครัฐ
.
6. รัฐบาลยินดีรับฟังทุกความคิดเห็น เพื่อนำไปปรับปรุง แก้ไข มุ่งลดจุดอ่อนในการทำงานที่อาจจะยังมีอยู่ เพื่อประโยชน์ต่อประเทศชาติและประชาชน
.
อ่านเพิ่มเติม คลิก https://www.thaigov.go.th/news/contents/details/45516
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันอังคารที่ 15 มิถุนายน 2564
ท่าอากาศยานดอนเมือง (ทดม.) บริษัท ท่าอากาศยานไทย จำกัด (มหาชน) เริ่มดำเนินการก่อสร้างงานขยายสะพานทางขึ้นอาคารสำนักงานท่าอากาศยานดอนเมือง เพื่อช่วยลดความคับคั่งของการจราจร
...
ท่าอากาศยานดอนเมือง (ทดม.) บริษัท ท่าอากาศยานไทย จำกัด (มหาชน) เริ่มดำเนินการก่อสร้าง “งานขยายสะพานทางขึ้นอาคารสำนักงานท่าอากาศยานดอนเมือง” เพื่อช่วยลดความคับคั่งของการจราจรภายใน ทดม. ให้ผู้โดยสารได้รับความสะดวกและประหยัดเวลาในการเดินทางมากขึ้น โดยจะเพิ่มช่องทางจราจร ช่วงบริเวณสะพานขึ้นอาคารสำนักงาน ทดม. ซึ่งเป็นเส้นจราจรที่มุ่งไปยังบริเวณชานชาลาขาออก ชั้น 3 อาคารผู้โดยสาร จะเพิ่มจากเดิม 1 ช่องจราจร เป็น 2 ช่องจราจร สำหรับอำนวยความสะดวกรถที่ลงมาจากทางยกระดับอุตราภิมุข (ดอนเมืองโทลล์เวย์) และรถที่เข้ามาทางช่องทาง ทดม.3 รวมทั้งจะดำเนินการปรับปรุงถนนหน้าอาคารสำนักงาน ทดม. จากเดิมที่รถสามารถวิ่งได้ 2 ช่องจราจร ให้สามารถวิ่งได้เป็น 3 ช่องจราจร ซึ่งจะสามารถช่วยระบายการจราจรสำหรับผู้ที่ใช้สะพานกลับรถจากฝั่งถนนวิภาวดีรังสิตขาออกเพื่อเข้าสู่ ทดม. โดยจะมีกำหนดแล้วเสร็จวันที่ 15 พ.ย.64
ทั้งนี้ กำลังดำเนินการก่อสร้างงานเสาเข็ม ฐานราก และเสาตอม่อ ทดม.ขออภัยในความไม่สะดวกมา ณ ที่นี้ หากผู้โดยสารหรือผู้ใช้บริการมีข้อคิดเห็นหรือข้อเสนอแนะประการใด ทดม.ยินดีน้อมรับเพื่อนำไปปรับปรุงและพัฒนาการให้บริการให้ดียิ่งขึ้น ทั้งนี้ ผู้โดยสารสามารถสอบถามข้อมูลเพิ่มเติมได้ที่ ศูนย์ประชาสัมพันธ์ ทดม. โทร 0 2535 1192 ตลอด 24 ชั่วโมง
วันพุธที่ 18 พฤษภาคม 2565
นายกรัฐมนตรีชื่นชมเด็กไทยคว้ารางวัลระดับโลก ประกวดโครงงานวิทย์-วิศวะ  ชั้นมัธยม สร้างชื่อเสียงให้ประเทศ มุ่งหวังพัฒนาความรู้ที่มีอยู่ ต่อยอดเทคโนโลยีเพื่อพัฒนาประเทศชาติ
นายกรัฐมนตรีชื่นชมเด็กไทยคว้ารางวัลระดับโลก ประกวดโครงงานวิทย์-วิศวะ  ชั้นมัธยม สร้างชื่อเสียงให้ประเทศ มุ่งหวังพัฒนาความรู้ที่มีอยู่ ต่อยอดเทคโนโลยีเพื่อพัฒนาประเทศชาติ
วันนี้ (18 พฤษภาคม 2565 ) เวลา 15.30 น. ณ ตึกสันติไมตรี (หลังใน) ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้โอวาทคณะนักเรียนไทยที่ได้รับรางวัลจากการเข้าประกวดและคว้ารางวัลในงาน “โครงงานวิทยาศาสตร์ และวิศวกรรมศาสตร์ระดับนานาชาติ ประจำปี 2022 (Regeneron ISEF 2022)” ซึ่งจัดขึ้นระหว่างวันที่ 7-13 พฤษภาคม ณ เมืองแอตแลนตา มลรัฐจอร์เจีย ประเทศสหรัฐอเมริกาที่ผ่านมา โดยมีนางสาวตรีนุช เทียนทอง รัฐมนตรีว่าการกระทรวงศึกษาธิการ คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ นายอัมพร พินะสา เลขาธิการคณะกรรมการการศึกษาขั้นพื้นฐาน คณะผู้บริหารกระทรวงศึกษาธิการ คณะครูผู้ฝึกสอนและนักเรียนไทยที่กลับจากการแข่งขันโครงงานวิทยาศาสตร์ฯ และเจ้าหน้าที่ที่เกี่ยวข้องเข้าร่วมด้วย
โอกาสนี้ นายกรัฐมนตรีแสดงความยินดีกับคณะนักเรียนไทยที่ได้รับรางวัลจากการเข้าประกวดและคว้ารางวัลในงานโครงงานวิทยาศาสตร์ และวิศวกรรมศาสตร์ระดับนานาชาติแสดงให้เห็นว่าประเทศไทยที่มีบุคลากรและทรัพยากรที่มีคุณภาพ ไม่น้อยหน้าไปกว่าประเทศอื่น โดยสิ่งที่น่าภูมิใจอย่างยิ่งคือ เยาวชนไทยเป็นผู้ที่มีความรู้ ความสามารถในด้านวิทยาศาสตร์และการวิจัย ในการคิดค้นสิ่งใหม่ ๆ ที่เป็นประโยชน์ สามารถเข้าร่วมประกวดโครงงานระดับโลกจนได้รับรางวัล ถือเป็นความก้าวหน้าสำคัญของการพัฒนาด้านวิทยาศาสตร์ของประเทศที่เยาวชนคนรุ่นใหม่จะเข้ามามีบทบาทในการคิดค้นพัฒนาและขับเคลื่อนประเทศ ให้โครงงานวิทยาศาสตร์และวิศวกรรมศาสตร์มีความเจริญก้าวหน้าและมีชื่อเสียง สอดคล้องกับการขับเคลื่อนประเทศไปข้างหน้าตามนโยบายรัฐบาล โดยเฉพาะการมองอนาคต สร้างโอกาส ด้วยการพัฒนาองค์ความรู้ สร้างการวิจัย สร้างนวัตกรรมใหม่ ๆ ด้วยการพัฒนาที่มีคุณภาพ เพื่อให้ประเทศไทยมีขีดความสามารถในการแข่งขันระดับสูงบนฐานของเทคโนโลยีและนวัตกรรม เพื่อประเทศไทยมีการพัฒนาอย่างมั่นคงและยั่งยืน
นายกรัฐมนตรี ยังกล่าวย้ำว่าทุกอย่างจะพัฒนาได้ด้วยคน และเยาวชนของเรา ที่จะทำให้ประเทศเจริญก้าวหน้าอยู่ในระดับต้นของโลก โดยรัฐบาลให้ความสำคัญในการพัฒนากำลังคนของประเทศควบคู่กับการพัฒนาทางการศึกษาให้เกิดการพัฒนาในพื้นที่ ช่วยลดความเหลื่อมล้ำ ยกระดับคุณภาพชีวิตประชาชนให้กินดีอยู่ดี ประเทศเจริญเติบโตสอดคล้องกับการเปลี่ยนแปลงของโลกในอนาคต โดยเฉพาะการพัฒนาให้มีความรู้เท่าทัน มีภูมิคุ้มกันที่ดี และได้รับความร่วมมือจากประชาชนทุกช่วงวัย เพื่อทำให้ประเทศไทยมีความมั่นคงยั่งยืนต่อไป
ในตอนท้าย นายกรัฐมนตรี ได้ชื่นชมทุกคนที่ได้รับรางวัล และสร้างชื่อเสียงให้ประเทศไทย และขอให้ทุกคนศึกษา พัฒนาความรู้ที่มีอยู่อย่างต่อเนื่องเพื่อต่อยอดเทคโนโลยีเพื่อพัฒนาประเทศชาติ โดยย้ำถึงการนำศักยภาพที่ไทยมีอยู่ในด้านต่าง ๆ มาช่วยกันขับเคลื่อนประเทศ รวมถึงศักยภาพของทุกคนมาเป็นกำลังสำคัญในการนำพาประเทศไทยให้ผ่านพ้นวิกฤตการณ์ต่าง ๆ ที่เกิดขึ้นให้ได้ ตลอดจนการบูรณาการร่วมกันให้สามารถปรับตัวเข้าหากัน เข้าใจซึ่งกันและกัน เพื่อลดปัญหาที่เกิดจากความขัดแย้งลดลงมาให้ได้มากที่สุด เพื่อมุ่งสู่เป้าหมายตามที่เรากำหนดไว้
.....................................
วันพฤหัสบดีที่ 8 กรกฎาคม 2564
พม. ร่วมกับศิลปินอาสา อพม. นำทีมอาสา ฉีดพ่นน้ำยาฆ่าเชื้อโรคป้องกันโควิด-19 ในศูนย์คนไร้บ้าน สุวิทย์ วัดหนู กรุงเทพฯ
พม. ร่วมกับศิลปินอาสา อพม. นำทีมอาสา ฉีดพ่นน้ำยาฆ่าเชื้อโรคป้องกันโควิด-19 ในศูนย์คนไร้บ้าน สุวิทย์ วัดหนู กรุงเทพฯ
วันนี้ (8 ก.ค. 64) เวลา 15.00 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า กระทรวงการพัฒนาสังคมและความมั่นคงของมนุษย์ (พม.) ร่วมกับทีมศิลปินอาสา อพม. นำทีมฉีดพ่นน้ำยาฆ่าเชื้อโรค "ลาซารัส" ณ ศูนย์คนไร้บ้านสุวิทย์ วัดหนู เขตบางกอกน้อย กรุงเทพฯ เพื่อป้องกันการแพร่ระบาดของโรคติดเชื้อไวรัสโคโรนา 2019 (โควิด-19) ภายใต้โครงการ “Hope for Home บ้านนี้มีความหวัง” โดยมีนางสาวปุณยนุช วรนิธิพงศ์ (ตุ๊กตา) พิธีกรรายการโทรทัศน์ และทีมเครือข่ายเพื่อสังคม ร่วมฉีดพ่น
นางพัชรี กล่าวว่า โครงการ “ทำความดีเพื่อสังคม” เป็นโครงการที่ขยายผลจากโครงการ "Hope for Home บ้านนี้มีความหวัง" ซึ่งเป็นความร่วมมือของภาคีเครือข่าย ทั้งหน่วยงานภาครัฐ ภาคเอกชน และภาคประชาชน อาทิ ผลิตภัณฑ์ฆ่าเชื้อโรค "ลาซารัส" และเครือข่ายเพื่อสังคม รวมทั้งศิลปินอาสา และ อพม. ในพื้นที่ เพื่อร่วมกันสนับสนุนการพัฒนาสังคมและประชาชนในชุมชนต่างๆ โดยเฉพาะกลุ่มเปราะบางที่ได้รับผลกระทบจากโรคโควิด-19 ซึ่งมีทั้งเด็ก ผู้สูงอายุ คนพิการ คนไร้บ้าน คนไร้ที่พึ่ง และผู้ด้อยโอกาสในชุมชนในพื้นที่ กทม. และพื้นที่อื่นๆ ทั่วประเทศ ทั้งนี้ ที่ผ่านมา มีการลงพื้นที่ช่วยเหลือ ณ ชุมชนภายในซอยหมอเหล็งและซอยอ่อนนุช 84 ชุมชนริมทางรถไฟยมราช และชุมชนวัดมะกอกส่วนหน้า เป็นต้น สำหรับวันนี้ กระทรวง พม. โดยนายโชคชัย วิเชียรชัยยะ รองอธิบดีกรมพัฒนาสังคมและสวัสดิการ และเจ้าหน้าที่ ได้ลงพื้นที่ศูนย์คนไร้บ้านสุวิทย์ วัดหนู เขตบางกอกน้อย ร่วมกับทีมศิลปินอาสา อพม. เพื่อฉีดพ่นน้ำยาฆ่าเชื้อโรคป้องกันโควิด-19 เนื่องจากมีผู้รับบริการที่อาศัยอยู่ภายในศูนย์ฯ ติดเชื้อโควิด-19 จำนวน 4 คน จากผู้รับบริการทั้งหมด 77 คน ซึ่งผู้ติดเชื้อทั้งหมดได้รับการประสานเข้ารับการรักษาที่โรงพยาบาลเป็นที่เรียบร้อยแล้ว และหลังจากนี้ กระทรวง พม. โดยกรมพัฒนาสังคมและสวัสดิการ (พส.) ร่วมกับภาคีเครือข่าย อาทิ สำนักอนามัย กรุงเทพมหานคร สำนักงานหลักประกันสุขภาพแห่งชาติ มูลนิธิพัฒนาที่อยู่อาศัย และมูลนิธิอิสรชน จะดำเนินการฉีดวัคซีนให้กับผู้รับบริการภายในศูนย์ฯ ให้ครบทุกคน
นางพัชรี กล่าวเพิ่มเติมว่า ทั้งนี้ หากประชาชนกำลังประสบปัญหาความเดือดร้อนและความยากลำบากจากผลกระทบของโรคโควิด-19 หรือชุมชนใดต้องการความช่วยเหลือเร่งด่วน สามารถติดต่อได้ที่ ศูนย์ช่วยเหลือสังคม สายด่วน พม. โทร. 1300 ตลอด 24 ชั่วโมง และสำนักงานพัฒนาสังคมและความมั่นคงของมนุษย์จังหวัดทั่วประเทศ หรือประสานขอความช่วยเหลือผ่าน อพม. ในพื้นที่
วันอังคารที่ 23 สิงหาคม 2565
Health permanent secretary opens SOM meeting, moving to a mode of encountering new health crisis challenges and economic recovery
August 23, 2022 Millennium Hilton Bangkok: The Ministry of Public Health presided over APEC’s health working group- the first international health meeting after COVID-19 outbreak,
August 23, 2022 Millennium Hilton Bangkok: The Ministry of Public Health presided over APEC’s health working group- the first international health meeting after COVID-19 outbreak, covering the issue of health, economy and innovation to enhance the members’ capacity in response the public health crisis and economic recovery.
Dr Kiattiphum Wongrajit, permanent secretary to the Ministry of Public Health, chaired the Senior Official Meeting of Health Working Group (HWG-SOM3/2022), which is one part of the APEC Health Week in August 22-26, 2022 hosted by the ministry. A them of the meeting is “Open to Partnership. Connect with the World. Balance Health and the Economy” by strengthening cooperation, connection and balance between health and economy.
He said that the meeting is the first international health meeting organized in the country after the COVID-19 outbreak, aiming at raising awareness and rehabilitating economy and health after the pandemic, together with elevating skills to encounter new challenges. It is also a stage opening for new chance to learn and share experience from all members around the world, under a hope to promote and support cooperation between each economic zone. It is very important factor to increase health value that is finally associated with the economic growth.
He also added that the meeting covered the issue of health, economy and innovation that will be very beneficial to the global health system in the future and promote health policy, adding that opinions and experience from the participants shared in the meeting will make the target achieved effectively.
***************************** August, 23 2022
วันอาทิตย์ที่ 19 กันยายน 2564
โฆษกรัฐบาล เผยกระทรวงแรงงาน ตอบรับข้อสั่งการนายกฯ เร่งโอนเงินเยียวยา ม.33,39,40 ถึงมือประชาชนในพื้นที่ล็อกดาวน์ เกือบ 10 ล้านคน กลุ่มตกหล่นรับเงินภายใน ก.ย. นี้
โฆษกรัฐบาล เผย กระทรวงแรงงาน ตอบรับข้อสั่งการนายกฯ เร่งโอนเงินเยียวยา ม.33,39,40 ถึงมือประชาชนในพื้นที่ล็อกดาวน์ เกือบ 10 ล้านคน กลุ่มตกหล่นรับเงินภายใน ก.ย. นี้
วันที่ 19 ก.ย.64 นายธนกร วังบุญคงชนะ โฆษกประจำสำนักนายรัฐมนตรี กล่าวถึงความคืบหน้าข้อสั่งการของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในการเร่งกำชับให้หน่วยงานที่รับผิดชอบเร่งดำเนินการช่วยเหลือพี่น้องประชาชนที่ได้รับความเดือดร้อนให้ทั่วถึงทุกกลุ่ม ในส่วนของการดำเนินการจ่ายเงินเยียวยาให้กับผู้ประกันตนตามมาตรา 33, 39 และ 40 ที่ได้รับผลกระทบจากการประกาศล็อกดาวน์ 2 เดือน ในรอบ 2 ตามมติคณะรัฐมนตรี (ครม.) ล่าสุด เมื่อวันที่ 7 ก.ย. 64 ที่ผ่านมา โดยสำนักงานประกันสังคมได้กำหนดระยะเวลาในการทยอยโอนเงินเยียวยาเข้าบัญชีพร้อมเพย์ที่ผูกกับบัตรประชาชนของผู้ประกันตน ดังนี้
- วันที่ 20 – 21 กันยายน 2564 นี้ โอนเงินเยียวยา ม. 40 ในพื้นที่ 16 จังหวัดสีแดงเข้ม ที่ขึ้นทะเบียนใหม่และจ่ายเงินสมทบเป็นผู้ประกันตนมาตรา 40 ระหว่างวันที่ 4 ส.ค.- 24 ส.ค. 64 จำนวน 2.3 ล้านคน กลุ่มนี้ได้รับเงินเยียวยา 1 เดือน คนละ 5,000 บาท
- วันที่ 21 กันยายน 2564 โอนเงินเยียวยา ม. 39 ที่ประกาศล็อกดาวน์ 2 เดือนในพื้นที่ 13 จังหวัดสีแดงเข้มคนละ 5,000 บาท จำนวน 1.17 ล้านคน
- วันที่ 22-23 กันยายน 2564 โอนเงินเยียวยา ม.40 รอบ 2 ในพื้นที่ 13 จังหวัด จำนวน 4 ล้านคน จะได้รับเยียวยารอบ 2 อีกคนละ 5,000 บาท
- วันที่ 27 กันยายน 2564 โอนเงินเยียวยาผู้ประกันตน ม. 33 ในพื้นที่ 13 จังหวัด ที่ประกาศล็อกดาวน์ 2 เดือน จำนวน 3.5 ล้านคน จะได้รับเยียวยารอบ 2 อีกคนละ 2,500 บาท
- วันที่ 28 กันยายน 2564 โอนเงินเยียวยา ม.40 ในพื้นที่ 3 จังหวัด คือ ชลบุรี ฉะเชิงเทรา พระนครศรีอยุธยา จำนวน 3.45 แสนคน ที่ขึ้นทะเบียนใหม่และจ่ายเงินสมทบเป็นผู้ประกันตนมาตรา 40 ระหว่างวันที่ 4 – 24 สิงหาคม 2564 จะได้รับเยียวยารอบ 2 อีกคนละ 5,000 บาท รวมเป็น 10,000 บาท
โฆษกประจำสำนักนายกรัฐมนตรี กล่าวเพิ่มเติมว่า ปัจจุบันสำนักงานประกันสังคมจ่ายเงินเยียวยาให้ผู้ประกันตน ม. 33 ม.39 และ ม.40 ไปแล้วเกือบ 10 ล้านคน แบ่งเป็น 1) ผู้ประกันตน ม. 33 จำนวนโอนแล้ว 3,292,889 ราย จำนวนเงิน 8,388.22 ล้านบาท 2) นายจ้าง จำนวนโอนแล้ว 150,472 ราย จำนวนเงิน 6,270.09 ล้านบาท 3) ผู้ประกันตน ม. 39 จำนวนโอน 1,342,519 ราย จำนวนเงิน 6,712.60 ล้านบาท และ 4) ผู้ประกันตน ม. 40 จำนวนโอน 4,377,972 ราย จำนวนเงิน 21,889.86 ล้านบาท รวมจำนวนผู้ประกันตนและนายจ้างที่ได้รับเงินโอนแล้ว จำนวน 9,163,852 ราย จำนวนเงินทั้งสิ้น 43,104.77 ล้านบาท ซึ่งทำการโอนสำเร็จประมาณ ร้อยละ 97 ของยอดตั้งโอนที่ผ่านมา
“ท่านนายกรัฐมนตรี ได้ย้ำเสมอให้หน่วยงานที่รับผิดชอบเร่งดำเนินการช่วยเหลือให้ทั่วถึงทุกกลุ่ม หากมีผู้ประกันตนที่ตกหล่น และอยู่ในพื้นที่ได้รับการเยียวยา แต่ได้ไม่รับเงินเยียวยา ยังสามารถยื่นแบบทบทวนสิทธิเยียวยาได้ที่ www.sso.go.th ได้ถึงวันที่ 31 ตุลาคม นี้” นายธนกรฯ กล่าว
วันอังคารที่ 11 มกราคม 2565
พน. ชี้แจงข้อวิจารณ์รัฐบาลเตรียมปรับราคาก๊าซหุงต้มและปัญหาค่าครองชีพสูง
โฆษกกระทรวงพลังงาน ยืนยันจำเป็นต้องขึ้นราคาขายปลีกก๊าซ LPG
วันที่ 11 มกราคม 2565 นายสมภพ พัฒนอริยางกูล โฆษกกระทรวงพลังงาน ชี้แจงว่า จากสถานการณ์ราคาก๊าซปิโตรเลียมเหลว (LPG) โลกที่มีการปรับตัวสูงขึ้น ตั้งแต่เดือนมีนาคม 2563 เป็นต้นมา จากระดับราคาประมาณ 160 เหรียญสหรัฐฯต่อตัน มาอยู่ที่ประมาณ 720 เหรียญสหรัฐฯต่อตัน ในเดือนมกราคม 2565 เทียบได้กับราคาขายปลีกก๊าซ LPG ที่ 412 บาทต่อถัง 15 กิโลกรัม ในขณะที่ราคาขายปลีกปัจจุบัน ภาครัฐได้ตรึงราคาขายปลีกไว้ที่ 318 บาทต่อถัง 15 กิโลกรัม ตั้งแต่ มีนาคม 2563 เรื่อยมาจนถึงปัจจุบันส่งผลให้ปัจจุบันฐานะกองทุนบัญชีก๊าซ LPG ติดลบ 23,178 ล้านบาท หรืออุดหนุนเดือนละประมาณ 1,700 ล้านบาท เข้าใกล้กรอบวงเงินกองทุนน้ำมันเชื้อเพลิงในส่วนของบัญชีก๊าซ LPG ที่ให้ติดลบได้ไม่เกิน 25,000 ล้านบาท หากกระทรวงพลังงานยังคงตรึงราคาขายปลีกก๊าซ LPG ที่ 318 บาทต่อถัง 15 กิโลกรัม จะส่งผลต่อภาระหนี้สินกองทุนน้ำมันฯ เพิ่มสูงขึ้นไปถึงประมาณ -43,000 ล้านบาท ณ สิ้นปี 2565 ซึ่งไม่เป็นไปตามแนวทางบริหารกองทุนน้ำมันเชื้อเพลิงตามพระราชบัญญัติกองทุนน้ำมันเชื้อเพลิง พ.ศ. 2562ดังนั้น กระทรวงพลังงานจึงมีความจำเป็นต้องพิจารณาปรับขึ้นราคาขายปลีกก๊าซ LPG โดยยังคงมาตรการช่วยเหลือให้ส่วนลดราคาก๊าซ LPG แก่ครัวเรือนผู้มีรายได้น้อยผ่านบัตรสวัสดิการแห่งรัฐที่ 45 บาท/คน/3 เดือน และส่วนลดราคาก๊าซ LPG แก่ผู้มีรายได้น้อยที่เป็นร้านค้า หาบเร่ แผงลอยอาหารผ่านบัตรสวัสดิการแห่งรัฐที่ 100 บาท/คน/เดือน ต่อไป ทั้งนี้ สำหรับแนวทางการปรับขึ้นราคาขายปลีกก๊าซ LPG อยู่ระหว่างการพิจารณาของคณะกรรมการบริหารนโยบายพลังงาน (กบง.)